Вельмі «ветлівы» Мікіта
*Эдзі Агняцвет*

У спякоту або ў студзень,

Між палёў і гарадоў,

Людзі ўсе ідуць як людзі:

— Добры дзень!

 — Салют!

 — Здароў!

Усміхнецца той другому —

I абодвум весялей.

Толькі ён выходзіць з дому,

Як гусак ці Бармалей:

I надзьмуты, і сярдзіты

Вельмі «ветлівы» Мікіта!

Ён паклаў свой «добры дзень»

У партфель або ў кішэнь?

I каго ён пераймае?..

У дрымучых джунглях слон

Галавой слану ківае —

Аддае і слон паклон.

А як звонка ў пушчы нашай!

Берасцянка: — Цінь-цінь-цень!

— Добры дзень! — шчыгол адкажа.

Праўда, пень маўчыць як пень.

I надзьмуты, і сярдзіты

Вельмі «ветлівы» Мікіта!

Ён паклаў свой «добры дзень»

У партфель або ў кішэнь?